Ďuro Červenák

HRDLOREZ
Boli hluční a sebavedomí, cítili sa neohrozene. Ich zlomyseľný rehot som začul dávno predtým, než sa ukázali medzi bukmi za zákrutou.

Akonáhle ma zbadali, smiech sa im zasekol v gágoroch.

Čakal som ich uprostred rázcestia, zhrbený v sedle svojho vraníka, hlava zvesená, široká strecha klobúka stiahnutá hlboko do tváre. Blížili sa krokom, mlčky. Dokonca aj to dievča, ktoré za sebou vliekli na povraze, prestalo nariekať a prosiť o zľutovanie. Len kopytá koni pridusené dupotali v prachu.

Uznávam, mohol som na nich zaútočiť zo zálohy a jedného-dvoch zabiť skôr, než by ma vôbec zazreli. Lenže to nie je môj spôsob boja. Ja vždy čelím súperovi zoči-voči. Aj keď je v početnej prevahe.

Rozostúpili sa a pritiahli uzdy.

Prach sa pomaly usádzal.

Civeli na mňa. Na mohutnú dvojhlavňovku, položenú krížom cez striebrom vybíjané sedlo. Na pištoľ pri ľavom a dýku pri pravom boku. Na obojručnú rukoväť meča, trčiacu nad mojím pravým plecom.

„Hej, ty! Čo si zač?“
Akindžiovia. Podľa prízvuku Albánci, možno severní Gréci. Nepravidelné jednotky Osmanskej ríše, ktoré síce poberali slušný žold od ostrihomského pašu, ale otvorených bojov sa nezúčastňovali. Pustošili v zázemí a zaujímala ich iba korisť. Naháňali strach. Horšie kurvy ako Turci samotní.

Bez zbytočného náhlenia som zdvihol hlavu, akurát tak, aby som ich mohol počastovať ľadovým pohľadom spod strechy klobúka.

Jeden mal mušketu, druhý len luk a šípy, tretí kopiju. Šable a jatagány ma nezaujímali – tie sa vôbec nedostanú k slovu.

„Kornel Bóry.“
Starý zvyk. Tí, ktorých čoskoro pošlem do pekla, majú právo vedieť moje meno.

Nastalo ticho. Aj drozdy v húští prestali čvirikať.

Vymenili si pohľady. Ten s kopijou rýchlo odmotal povraz, pripevnený k hruške sedla. Zajatkyňa, ktorej zápästia rozodieral uzol na druhom konci povrazu, zastenala a klesla na cestu.

Koninami stromov prenikali šikmé lúče podvečerného slnka a tiene listov sa chveli na ceste.

„Hrdlorez,“ povedal napokon poturčenec s mušketou.

A strhol zbraň z pleca.

Strelil som ho len tak, naverímboha, do oblasti hrude, ale vzhľadom na kratšiu hlaveň mu na túto vzdialenosť spŕška olova rozdriapala aj tvár a brucho. V červenom daždi vyletel zo sedla a urobil zopár kotrmelcov v papradí.

Lukostrelec bleskovo siahol za seba a zašmátral v tulci plnom pestrofarebne operených šípov. Stlačil som druhú spúšť. Akindžiova hlava explodovala.

Kone erdžali, dym víril, okolo čvachtavo dopadali kusy mozgu a lebky. Čmudiaca dvojhlavňovka skĺzla do koženého úchytu pri mojej ľavej nohe. Siahol som nad plece a zovrel kožou opletenú rukoväť meča.

Kopijník s výkrikom pobodol koňa. Rytierske turnaje však boli minulosťou už dobrých dvesto rokov. Stačilo sa len včas nakloniť nabok – ostrý hrot ma minul o pol lakťa. Švihol som mečom. Bol ťažký a nemoderný, ale zato dobre nabrúsený.

Hlava pristála v černici. Okyptené telo sa smiešne zakymácalo v sedle a bezvládne švaclo do prachu. Noha zostala zachytená v strmeni. Kôň za sebou mŕtvolou maľoval krvavú šmuhu.

„To je všetko?“ odpľul som si pohŕdavo a obrátil som vraníka k dievčaťu. Malo doráňané nohy, na rozšklbnutej sukni krv, zaprášenú tvár zbrázdenú stružkami sĺz. A zjavne nie viac ako šestnásť rokov.

„Už je dobre, malá. Mňa sa nemusíš báť. Odkiaľ si?“
Civela na meč v mojej pravačke. Z ostria sa skotúľala jedna jediná rubínová kvapka.

„Počuješ? Skade ťa odvliekli?“
„Podhorie.“ Hlas mala zachrípnutý, ledva som ju počul. Sluch mi už neslúži ako kedysi. Pätnásť rokov uprostred najdivších kanonád spraví svoje.

„Nastav ruky.“
No dobre, priznávam – keď som bleskovým švihnutím presekol uzol medzi jej zápästiami, pričom čepeľ sa jej ani len neobtrela o kožu, trochu som sa predvádzal.

„Aáááách, čerstvá dušička!“
Keby malo dievča nejaké gate, tak do nich pustí.

„Len pokojne,“ rýchlo som sa sklonil a schmatol ju za plece. „Ten patrí ku mne. Neublíži ti.“
Veľmi to nepomohlo – púlila oči kamsi za mňa, akoby tam videla samotného Lucifera. S povzdychom som sa obzrel. Grco vybehol spomedzi stromov – nahá kĺbovitá postava, pohybujúca sa po štyroch, slizom zlepené dlhé vlasy, zelená pokožka s hnedastými fľakmi, vypleštené oči. Na ceste k mŕtvole s odstrelenou hlavou sa úporné vyhýbal priamemu slnečnému svetlu. Keď sa dychtivo prisal k rozstrapkanému krku, aj ja som radšej odvrátil zrak.

„Zaveď ma k vašim,“ nakázal som dievčaťu.

„Už ani krok, dlháň!“ zahučal zavalitý chlap na druhom konci dlhočiznej kresadlovky. Mieril mi tou rárohou rovno do tváre. „Čo si spravil tomu dievčaťu?!“
Zastavil som koňa. Dedina čupela na svahu – väčšinou drevenice, ale aj zopár murovaných domčekov roztrúsených pozdĺž cesty. Pach hnoja a dymu. Brechanie psov, mečanie kôz. A čierna silueta kostolnej veže na návrší, rúhačsky bodajúca do večerného neba.

„Neskrivil som jej ani vlások.“
Siahol som za seba a pomohol dievčine zošmyknúť sa z konského zadku. Hneď sa potácavo rozbehla medzi domy. Niekto skríkol „Ruženka!“ a rozľahlí sa radostné výkriky zmiešané s plačom.

„Časy sú zlé,“ pozrel som sa naspäť do ústia dlhej hlavne. „Mali by ste vedieť, že teraz neslobodno púšťať ženy a deti samé do lesa na hríby. A odlož už to železo. Ako vidíš, nie som žiadny Turek ani Poturčenec.“
„Pehe!“ odpľul si brucháč. „Turek alebo cisársky žoldnier, čert ako diabol! Všetci chcú prostému človeku akurát tak vyžrať špajzu a zneuctiť ženu či dcéru!“
„Nie som cisársky žoldnier. Som Kornel Bóry. A toto,“ zvesil som z hrušky sedla dve za vlasy zviazané hlavy, „bol predvoj skupiny akindžiov, ktorá má namierené rovno sem. Vlastne boli traja, ale tomu poslednému už neposkladáš lebku ani pod zväčšovacím sklom.“
Hlavy sa mu skotúľali k čižmám. Rýchlo o krok cúvol. Puška poklesla.

„Kornel Bóry?“ zatiahol. „Kapitán Kornel Bóry, prezývaný Hrdlorez? Ten, ktorý v súboji zahlušil budínskeho sandžakbega Ibrahima, že vraj najlepšieho tureckého šermiara? Jeden z deviatich Forgáčových chlapov, ktorí sa jediní presekali z toho strašného krvipreliatia pri Ostrihomskom moste?“
„Ten.“
Kývol hlavou, palcom opatrne povolil kohútik a oprel pušku pažbou o zem. Dokonca si zložil kožušinovú čapicu zdobenú pávím perom a úctivo sklonil hlavu. „Je to pre mňa česť, kapitán! Som Jakub Baranec, starosta obce.“
„Nemáme veľa času, richtár,“ pozrel som na slnko, z ktorého už vykúkal nad lesnatými kopcami len malý žeravý kúsok. „Po zotmení sú tu. Sú ich najmenej dva tucty. Prešmykli sa popod sklenoteplický hrad a postupujú k Štiavnici. Každý majer, každá dedina, čo im príde do cesty, ľahne popolom.“
„Ježišmárjajózef a všetci svätí!“ zhrozil sa Baranec. „Hneď pošlem jazdca do Štiavnice, nech nám pošlú na pomoc oddiel husárov…“
„Na to už je neskoro. Aj tak by nedorazili včas. Máte sa kde schovať?“
„Kostol. Okolo kostola sme zdvihli múr, aj so strieľňami pre prípad útoku…“
„Výborne. Nech obecný hlásnik udrie do bubna a prikáže všetkým okamžite sa tam presunúť.“ Zoskočil som z koňa, vopchal dva prsty do úst a úsečné hvízdol. „Grco!“
Vykukol spoza plota, buľvy na pol tváre, zlepence vlasov priľahnuté k tekvicovitej lebke.

„Čerstvá dušička?“ zakrákal.

„Poď sem!“
„No zbohom!“ zvolal starosta pri pohľade na vyziabnutú sivozelenú postavu. Prískokmi sa blížila ulicou a pri pohybe si pomáhala dlhánskymi rukami. „Čo je to za čerta?“
„Práve naopak, richtár,“ uškrnul som sa. „Bude to váš anjel strážny. Potrebuje len vodu, veľa vody. Najlepšie rybník alebo jazero…“
„Tamto,“ ukázal Baranec na druhý koniec doliny. „Tamto je jazierko. Aleje to len taká žaburina, samý zelený sopeľ…“
„To úplne stačí. Grco?“
Zdvihol sa na kĺbovité nohy a predviedol svoj úsmev plný ostrých zubov. „Dušička?“
„Vyčkaj času. Budeš mať toľko dušičiek, že ťa pukne. Ale niečo za niečo, podľa dohody. Dnes sa musíš predviesť. Upaľuj tamto k tomu jazierku pod lesom. Vieš, čo treba robiť.“
Obzrel sa a nasal vzduch, akoby cítil vodu aj na tú diaľku.

„Dušičkyyy…“ zasyčal a vzápätí už tým svojím opičím pohybom trielil pomedzi domy. Z dvorov sa ozýval vyľakaný krik a psy sa išli potrhať.

„Tak,“ obrátil som sa k Barancovi. „Pekná flinta, richtár. Si dobrý strelec?“
„Cha!“ zaškeril sa. „Na dva hony odstrelím komárovi vtáka!“
„Hm. Dobre. Výborne. A súdok pušného prachu sa tu tiež nájde, však?“
Guľatá tvár ozdobená fičúrskou hriadkou a nahor vykrútenými bajúzmi sa roztiahla do širokánskeho úsmevu. Ten chlap mi začínal byť sympatický.

„Mal si dačo zjesť, kapitán,“ robil si Baranec starosti. „Žena doniesla aj pôlt slaniny a peceň chleba, choď si dnuká kúsok odkrojiť…“
Pokrútil som hlavou. „Ja som ako pes. Keď som hladný, aspoň som zlostnejší. Najem sa potom.“
Sedeli sme na lavičke pred kostolom. Múr okolo svätostánku bol naozaj solídny – vyše sto rokov tureckých nájazdov do okolia banských miest naučilo miestnych čeliť nebezpečenstvu. V dedine sa našlo trinásť pušiek a zopár kusí, akurát dosť na obsadenie strieľní.

„Kým sme nemali tento múr,“ rozprával richtár, „martalovci dvakrát vyplienili dedinu, aj z kostola všetko čmajzli, zajatcov pobrali. Potom sa môj dedo, tiež starosta, nasral a dal kostol opevniť, tak ako to spravili v Štiavnici a v Belej. Odvtedy už odtiaľto nikoho do otroctva neodvliekli. Dobytok odohnali, domy spálili, ale my sme sa pred nimi ubránili.“
Pomaly sa zotmelo. Nerozsvietili sme žiadne svetlá. Len naše fajky z času na čas zablikali v tme. Ponúkol som starostu zo svojho vačku.

„Hmmm, naozaj dobrý tabak,“ bafkal spokojne. „Počuj, čo vlastne chýrneho turkobijcu zavialo do týchto končín? Bol si predsa pobočníkom Adama Forgáča pri obrane Nových Zámkov, nie?“
„Iste. V päťdesiatom drahom aj predvlani. A medzi tým v tucte ďalších pevností. Skoro mám pocit, že som bol všade, kde turecké húfnice zabrechali pod hradbami. Pukanec, Krupina, Fiľakovo… A vlani s generálom de Souchésom v Nitre, pri Žarnovici aj v Leviciach.“
„To boli veľké víťazstvá! Polmesiac sa riadne vyváľal v krvavom blate pod uhorskými a habsburskými čižmami.“
„Uhm. Ostrihomskému agovi Alimu som na levickom poli vlastnoručne zoťal kotrbu.“
„Tak prečo teraz na vlastnú päsť cválaš krajom? Vzdal si sa vojenskej kariéry? Máš tu dáke poslanie, alebo si sa rozhodol podniknúť voľajakú osobnú križiacku výpravu?“
„Hm,“ vynikol som obláčik dymu nosom. „Skôr tá drahá možnosť. Hoci nie som dosť dobrý kresťan na to, aby som mohol bojovať v mene kríža.“
Starosta sa zaškeril. „To chápem. Moja žena tiež každý večer ťahá tú moju hriešnu dušu na omšu, ale ja radšej zájdem do šenku na pohár vínka. Utužovanie dobrých vzťahov v obci sa mi zdá dôležitejšie ako posilňovanie vzťahu s Bohom.“
Zachechtali sme sa a potom na chvíľu zmĺkli. Bol teplý večer a v tráve cvrlikali svrčky. Až mi bolo ľúto kaziť to, ale Baranec mal právo vedieť to.

„Poviem ti, čo ma priviedlo do Štiavnických vrchov, richtár. Tých akindžiov, čo sem smerujú, stopujem už od Kremnice, pomaly to bude mesiac. Idem im po krku, lebo sú nebezpečnejší ako hocijaká iná turecká svorka, čo vyčíňa v kraji.“
Znepokojene na mňa pozrel. „Prečo? Čo sú zač?“
„Počul si už o Pekelníkoch?“
Zmeravel a fajka mu ovisla v ústach, len-len, že sa mu tlejúci tabak nevysypal na pupok. „Nestraš ma, kapitán. Počul som hrôzostrašné zvesti o bande ukrutných poturčencov, čo cválajú krajom a pekelný oheň im čistí cestu!“
„Je to tak,“ prikývol som vážne. „Nikto nevie, aké pohanské čary sú za tým, no oheň prichádza ešte pred nimi. Keď zaútočia jazdci, strechy už sú dávno v plameňoch.“
„Svätá Barbora,“ prežehnal sa Baranec a dokázal tak, že je v ňom predsa len kus viery. „Ak vzbĺkne kostol, ženy a deti vo vnútri budú v pasci!“
„Len pokojne, richtár. Mám proti tomu ich ohňu zbraň.“
„Čože? Akú? Ach,“ zarazil sa. „Toho… toho…“
„Uhm. Toho vodníka. Naďabil som naňho celkom náhodou v jednej zatuchnutej slepej vetve Hrona zopár míľ pod Zvolenom. Pokúsil sa ma stiahnuť pod vodu, aleje už starý, tak som ho poľahky premohol.“
„A ako si sa s ním dal do spolku?“
„Keď som zodvihol meč, len odovzdane zvesil hlavu, vraj to mám skoncovať, že už aj tak nevládze lapať dušičky. Namojdušu mi ho prišlo ľúto. A v tej chvíli sa mi odrazu rozsvietilo v hlave a spomenul som si na jednu schopnosť vodníkov, o ktorej sa hovorí v niektorých rozprávkach. Povedal som mu, že ak mi čosi také predvedie, tak ho nielenže nechám žiť, ale mu aj navrhnem dobrý kšeft. A on to urobil. Poviem ti, to bolo niečo! Odrazu som vedel, že mám zbraň proti tomu tureckému čaroohňu.“
Starosta vypliešťal oči ako ryba na suchu. „Tá schopnosť… Hehe, asi ma babka strašila rovnakými rozprávkami ako teba. Začínam chápať, prečo ho voláš Grco.“
„Hej. Len by som rád vedieť, kde tá žabia papuľa toľko trčí. Už mal byť dávno naspäť. Dúfam, že nezdupkal!“
„Nuž, to jazierko je dosť hlboké…“
„Všemocný Bože! Pozrite!“
Vyskočili sme ako uštipnutí a bežali k múra. Richtár odstrčil kričiaceho muža od strieľne a vyzrel do tmy. Vzápätí od úžasu otvoril ústa a tentokrát mu fajka naozaj vypadla.

„Kieho apoštola…?“
„Ukáž?“ netrpezlivo som doňho sotil a pozrel sa úzkou škárou von.

A potom som to uvidel.

V temnom lese na dolnom konci Podhoria sa objavilo svetlo. Vyzeralo ako vetrom hnaný útržok plameňa, ako pľuvanec ohnivého šarkana. Letelo pomedzi stromy, mizlo a zase sa objavovalo. Kde-tu od páľavy vzbĺkol smrekový suchár.

Potom svetlo vtrielilo do dediny. Cez okno vrazilo do prvej drevenice a vzápätí vyletelo cez komín, načo sa strecha rozprskla na kusy v ohnivej záplave. Živý plameň prefrčal cez ulicu a požiar rozsvietil útroby druhého domu.

„Doriti,“ odtiahol som sa od strieľne. „Kde je ten zelený sukin syn?“
„Vyprdol sa na teba,“ opáčil Baranec. „Musíme chytro dačo vymyslieť, inak z nás to čudo spraví škvarky!“
Nezvyčajný útočník fujazdil od domu k domu a zapaľoval jednu strechu za druhou. Rýchlo sa blížil k návršiu. Vydával pritom čudesný zvuk. Po chrbte mi prebehli zimomriavky.

„Počujete to?“ Baranec mal bystrejšie uši. „Ten sviniar sa smeje! Rehoce sa ako šľahnutý!“
„Už asi viem, čo to je,“ zachripel som. „Pri Moháči vraj zopár takých vypustili na utekajúce uhorské vojsko. Odvtedy som o nich nepočul.“
„Tak čo to teda je?“ skríkol jeden z Podhorčanov, ktorí už začínali slušne panikáriť.

Pozrel som naňho. „Džin. Zlý duch. Vraj sa dajú lapiť v Perzii.“
Vtedy rehot zosilnel a nádvorie kostola zalialo mihotavé svetlo.

„Pozor!“
Džin preletel ponad striešku nad bránou a zakrúžil okolo kostola. Mal obrysy ľudského tela, ale namiesto nôh za sebou ťahal plamenný chvost. Ohnivé svetlo cez farebné okná prebleskovalo dovnútra. Podhorčania v kostole kričali od strachu. Aj chlapi vonku bliakali jeden cez drahého. Jeden z nich priložil k plecu bambitku s trúbovito sa rozširujúcou hlavňou a zblízka na džina vystrelil. Smršť sekaného olova preletela ohnivým telom a vytrhla z neho prúd iskier a drobných plamienkov. Džin obrátil pohľad k strelcovi.

„Utekaj!“ zareval som na chlapa.

Podhorčan zahodil bambitku a rozbehol sa ku kostolu. Džin ho raz-dva dostihol a na okamih akoby ho objal. Chlap nestihol ani vykríknuť. Kostra oblepená spečeným mäsom v kúdoloch dymu zhrkotala na dláždený chodník pred kostolnou bránou.

Džin vyletel vyššie a na chvíľu zavisol v temnote, rozhliadajúc sa po ďalšom cieli. Tiene utekajúcich mužov divo poskakovali po nádvorí.

Zvieral som v dlaniach dvojhlavňovku a v duchu preklínal Grca aj celý jeho druh. Možno práve moja nehybnosť pritiahla pozornosť prízraku. Jeho oči boli len šľahajúce plamene, no aj tak som vedel, že sa díva rovno na mňa. Nahrbil sa k útoku.

Nemal som šancu, no ani mi len nenapadlo ukázať mu chrbát.

„Tak poď, ty druhotriedna saracénska mátoha.“
V tej chvíli však džin zdvihol hlavu a obrátil pozornosť kamsi do doliny. Vzápätí sa zniesol nižšie a prudko sa rozletel proti bráne. Masívne vráta sa v ohnivom výbuchu rozprskli na triesky. Neľudský rehot sa rýchlo vzďaľoval. Bežal som k bráne a díval sa, ako prízrak letí pomedzi blčiace chalupy a mizne kdesi v temnote lesa.

Požiar hučal ako dáka pod zemou uväznená obluda.

„Čo sa stalo?“ dofučal ku mne spotený Jakub Baranec. „Kam tak zrazu odfrčal?“
„Myslím, že poslúchol volanie svojho pána. Teraz prídu Pekelníci.“
„Boh nás chráň! Tá pľuha nám roztrepala bránu. Sme im vydaní napospas!“
„Načo ti je brána?“ precedil som cez zuby, prevesil si pušku krížom cez chrbát a vytiahol sponad pleca meč. „Ja ich zastavím.“
„Čože? Zošalel si? Čo chceš robiť?“
„Nestaraj sa. Ty hlavne zariaď, aby chlapi prestali panikáriť a zaujali pozície. A nachystaj si pušku. Náš plán sa nemení. Vystrelíš, keď ti dám znamenie. A nech sa ti netrasie ruka.“
S tými slovami som prešiel otvorom brány lemovaným plameňmi. Za mnou sa rozliehal richtárov autoritatívny hlas, zvolávajúci rozpŕchnutých chlapov.

Poturčenci na seba nenechali dlho čakať. Vyše dvadsiatka jazdcov sa vynorila z lesa a rýchlym klusom stúpala po ceste hore dedinou. Okolo hučali plamene a s rachotom sa prepadávali prvé prehorené strechy. Hviezdy zastrel oblak čierneho dymu.

Rozkročil som sa uprostred ulice. Rukoväť meča som zvieral v oboch dlaniach. Širokú, tuctami bitiek vyštrbenú čepeľ oblizovali zrkadliace sa plamene.

Keď ma zbadali, spomalili a roztiahli sa do šírky. Zrak mi padol na jedného z jazdcov, ktorý sa tak úporné snažil držať v úzadí, že bol neprehliadnuteľný. Až nezdravo chudý chlap mal dlhú tvár, orlí nos a pichľavé oči. Veľký turban a zlatom vyšívaný kaftan však na ňom neboli to najčudnejšie – do očí mi udrelo skôr to, že pri sebe nemal jedinú zbraň. Len na sedle mu visela objemná kameninová amfora s dvoma ušami, celá pomaľovaná zvláštnymi arabskými znakmi.

Už som do toho začínal vidieť.

Prvý z Pekelníkov, na rozdiel od ostatných naverbovancov očividne rodený Turek, priklusal bližšie. Zjazvenú tvár mu zdobili dlhé čierne fúzy. Na hlave mal turban so železnou prilbicou uprostred, špička zdobená chvostom z konských vlasov. Pôvodne musel byť teda dôstojníkom u sipáhiov, elitných jazdcov.

„Stojíš nám v ceste, neveriaci,“ zavrčal a vytiahol masívny meč so zakrivenou čepeľou. „Kto si?“
„Moje meno je Kornel Bóry. Podľa platných dohôd medzi tureckým sultánom a habsburským cisárom vyzývam veliteľa vašej jednotky na súboj.“
„Poznám ťa. Som Mehmed Karu a velím tomuto oddielu s hodnosťou čeri baši.“
„Teda kapitán ako ja,“ prikývol som. „Ak máš odvahu, zlez z koňa a skríž so mnou zbraň.“
„Cha, že či mám odvahu?!“ prehodil nohu cez sedlo, dupol čižmami do prachu a tľapnutím po zadku poslal koňa nabok. „Každý turecký šermiar túži stretnúť sa tvárou v tvár so zlorečeným Hrdlorezom. Allah je milostivý, že mi ťa priviedol do cesty. Ponesiem tvoju hlavu na hrote kopije cez všetky chotáre až do Ostrihomu a darujem ju veľkovezírovi Ahmedovi!“
„Neteš sa predčasne, Mehmed,“ schladil som ho. „Zatiaľ mám hlavu pevne na krku. Ak ťa to zaujíma, tak pokiaľ ide o súboje s tureckými dôstojníkmi, máš u mňa číslo tridsaťdva. Tridsaťjeden tvojich predchodcov už fajčí čibuk s Allahom.“
Mehmed divoko zareval, rozohnal sa mečom a zaútočil.

Bol mrštný ako had. Čepele o seba zarinčali raz, dvakrát, trikrát, pri štvrtom ráze sme do seba s Turkom narazili hrud’ami, on musel cúvnuť, potkol sa o výmoľ a spadol na zadok. Akindžiovia zavyli. Švihol som mečom, ale Mehmed sa odkotúľal nabok a čepeľ len zazvonila o kameň. Turek bol raz-dva na nohách a jeho zbraň sykla vo vodorovnom poloblúku. Uskočil som, ale nie dosť rýchlo. Zo škrabanca na pravom pleci vytrysklo zopár kvapiek krvi. Jazdci nadšene zarevali.

„Klobúk dole, Mehmed Karu,“ vyceril som zuby. „Toto sa nepodarilo ani Ibrahimovi, a to bol onakvejší šermiar.“
„Asi starneš,“ vrátil mi čeri baši hnusný úsmev a opäť sa na mňa vrhol. Radosť z prvého úspechu ho však obrala o opatrnosť a hlavne mu vzala to najdôležitejšie – rešpekt voči súperovi. Aj ja som totiž vedel byť rýchly – uskočil som nabok a keď preletel popri mne, ťahaný váhou svojej zbrane, riadne som ho tresol hlavicou meča do zátylku. Zapotácal sa a padol na kolená. Obojručne som zdvihol meč nad plece.

„Bolo mi cťou, čeri baši.“
Zoťal som mu hlavu jediným mocným úderom.

Na okamih zavládlo ticho, rušené len praskotom horiaceho dreva. Potom sa Mehmedovo telo, navrchu ozdobené rozvíjajúcim sa krvavým kvetom, skydlo na hruď.

Pekelníci pomstychtivo zavyli.

Bez zaváhania som sa zvrtol a rozbehol sa ku kostolnému múru.

„Teraz, Jakub!“ zareval som z plných pľúc. „Strieľaj!“
V prvej strieľni napravo od brány sa zablyslo, mušketa zarachotila. Starosta nebol žiadny chvastúň. Kopu prasačieho trusu, ktorým sme označili súdok s pušným prachom, zakopaný uprostred ulice, trafil presne.

Výbuch muselo byť počuť hádam až na Sitno. Ostré kamene, ktorými sme súdok obložili, potrhali zopár konských bachorov a preleteli cez viacero nepriateľských trupov a hláv. Jama uprostred cesty bola razom plná krvi a čriev. Ranené kone strašne erdžali a kopali, akindžiovia so skuvíňaním padali zo sediel, volali Allaha, kliali, dusili sa krvou a nenávisťou.

V bráne som sa zvrtol, zabodol som meč do trávy pri chodníku a schmatol som pušku.

Z oblakov dymu a príšerného zmätku sa vydriapalo zo pätnásť jazdcov. S príšerným bojovým pokrikom pobodli kone proti hradbe.

„Zamieriť!“ skríkol som.

Pekelníci prešli do cvalu a roztočili šable nad hlavami.

„Páľ!“
Salva z tucta pušiek a niekoľkých kusí poslala k zemi tri kone a sedem chlapov. Takú úspešnosť nedosahovali ani de Souchésovi mušketieri – ale oni za chrbtom nepočuli nárek svojich rodín.

Priložil som pušku k plecu. Prví dvaja jazdci cválali tak tesne vedľa seba, že výstrel z pravej hlavne vydrapil krvavé chuchvalce z oboch hrudi. Tretiemu akindžiovi som mieril na hlavu – tvár mu zmizla v krvavom výbuchu. Kone odvliekli telá zachytené v strmeňoch nabok. Do brány sa vrútil jatagánom švihajúci jazdec. Vyhol som sa úzkej čepeli a vytrhol spoza opaska pištoľ. Olovo sa zavŕtalo jačiacemu Pekelníkovi medzi lopatky. Rozhodil rukami a zrútil sa na chodník pred kostolnými vrátanú.

Zostalo ich päť. Stále dosť na to, aby medzi Podhorčanmi narobili riadnu paseku. Zahodil som pušku do tmy blízko múru a vytrhol zo zeme meč. Jazdci jeden za druhým skákali na nádvorie, zosobnená skaza a krvilačnosť. Musel som uskočiť pred tlčúcimi kopytami, zato Baranec nezaváhal – schmatol mušketu za hlaveň a posledného jazdca ňou ako kyjakom zrazil zo sedla. Kým spadnutý zloduch stihol lapiť dych, pristála mu pažba starostovej zbrane na hlave. Aj vo všetkom tom lomoze okolo som zreteľne počul prasknutie lebky. Richtár sa dunivo rehotal.

Akindžiovia cválali krížom-krážom popred kostol a Podhorčania pred nimi utekali ako ovce pred vlkmi. Jeden tunajší už ležal na zemi s rozpoltenou lebkou, druhému pred mojimi očami presekli chrbticu, ďalšiemu zabubnovali na chrbte železnými podkovami.

„Hej, oslie hovná!“ zareval som na nich a aby som lepšie upútal ich pozornosť, hodil som jednému nôž do krku. Krv vystrekla na siahu ďaleko. „Kto sa dá pokrstiť oceľou?“
Jeden okamžite uposlúchol výzvu a zabodol žrebcovi ostrohy do slabín. Prehnal sa popri mne ako víchor. Jeho šabľa mi zrazila klobúk z hlavy. On sa zrútil s črevami lezúcimi zo strašnej rany na bruchu.

Predposledný Pekelník schytal strelu z kuše do pleca. Spadol rovno do rúk Podhorčanov, ktorí mu pohotovo nožom otvorili krčnú tepnu.

Posledný lúpežník pochopil, že sa už čoskoro stretne s Allahom.

Pred kostolnými vrátami šklbol uzdou, zodvihol koňa na zadné a s jačaním zamával šabľou nad hlavou.

„Allááááh…“
Nechal som ho Podhorčanom. Z koňa ho zložili vidlami. Viac som nevidel, lebo som sa už díval von na cestu.

Prach po výbuchu sa už viac-menej usadil. Po ulici sa plazili doráňaní, vrieskajúci akindžiovia, skrvavené kone erdžali a márne sa pokúšali vstať, niekoľko tátošov bez jazdcov zmätene pobehovalo okolo. A na pozadí plameňov sa pred bránou týčila silueta jazdca s veľkým turbanom.

„Tak teraz to bude zlé,“ povedal som zadychčanému starostovi, ktorý sa vedľa mňa opieral o zakrvavenú mušketu.

Presne ako som čakal, posledný nepriateľ pozdvihol amforu a strhol z hrdla pečať. Džin vyletel z nádoby s napajedeným syčaním. Plamene z neho sršali ako z dobre rozdúchanej kováčskej vyhne.

Turek čosi prísne skríkol. Džin mu odvetil rovnakou rečou –jeho hlas bol o čosi pokornejší. Nerozumel som im ani slovo, a to viem po turecky ako rodák z Carihradu. Turban zase čosi zvolal a rázne ukázal na kostol. Džin sa pozrel naším smerom a plamene z neho opäť vyšľahli na všetky strany.

„Utekajme,“ povedal Baranec a mne sa to v tej chvíli zdalo ako naozaj dobrý nápad.

Odrazu sa však ozvalo mohutné „ble!“, nasledované výbuchom prenikavého sykotu. Jedna z horiacich dreveníc blízko kostola odrazu zhasla, zahalila sa do oblaku pary a z dverí a oblokov sa vyvalila voda. Čarodejník a džin sa ukrutne prekvapene pozreli tým smerom.

„Grco,“ zaškľabil som sa.

Prevalil sa popri zhasnutom dome – veľký, mäkký, prelievajúci sa, žblnkotajúci. Sivozelená koža sa roztiahla do neuveriteľných rozmerov ako papuľa užovky, hltajúcej vypasenú ropuchu. Z vodníka sa stal obrovský živý mech plný vody. Poctivo vychlípal celé jazierko.

„Bleee!“
Silný, presne cielený prúd vody podrazil nohy čarodejníkovmu tátošovi. Zviera sa prekotilo nabok a strigôň padol na hubu, až mu turban zletel z hlavy. V blate okolo neho plieskali chvostami malé rybky.

Čarodejník čosi zvrieskol.

A džin poslúchol. Napodiv však nezaútočil na Grca. Zamieril ku kostolu.

„No amen!“ Richtárov hlas zľadovatel čistou hrôzou.

Ohnivý prízrak preletel cez jedno z okien. Natavené črepy farebnej vitráže sa zosypali dovnútra. Podhorčania v kostole sa opäť rozkričali – strachom i bolesťou. Vnútrajšok budovy zalialo plamenné svetlo.

Baranec sa rozbehol do kostola ratovať svojich rodných. Vzhľadom na svoje rozmery vyvinul obdivuhodnú rýchlosť.

Ja som sa vrhol na čarodejníka.

Akurát sa pokúšal vstať. Ruky a nohy sa mu kĺzali v blate. Z rozbehu som ho kopol do tej jeho kuracej hrude. Cítil som, ako povolilo zopár rebier. Bosorák sa s výkrikom zrútil na chrbát a pripučil niekoľko žabiek. Dopadol som naňho – čírou zhodou okolností som mu pri tom vrazil koleno do rozkroku – a zdrapil ho pod krkom.

„Okamžite zavolaj toho skurvenca späť!“ zahučal som.

Krútil sa, lapal po dychu, skučal bolesťou. Z kostola ku mne doliehal zúfalý krik, nárek a Barancov dunivý hlas.

„Rozumel si? Ihneď ho zastav, inak ti zlomím krk ako slamku!“
Zašmátral rukou v blate. Zbadal som spadnutú nádobu a pochopil som. Strčil som mu ju do dlane. Roztrasenou rukou ju zodvihol a čosi zabľabotal v tej nezrozumiteľnej hatlanine.

Obzrel som sa.

Džin vyletel von cez kostolnú vežu. Zvon zazunel. Plamene sa rozliali po streche ako horiaci olej.

Potom ma čarodejník tresol amforou po hlave. Čľapol som do blata. Turek sa s kašľavým smiechom plazil preč.

Ohnivák sa chvíľu vznášal vysoko v tme. Akonáhle som sa začal dvíhať, on sa začal spúšťať dole. A naberal rýchlosť.

Letel priamo na mňa.

Snažil som sa pozviechať. Šmátral som po meči, hoci som vedel, že mi bude prd platný. Džin s bubienky drásajúcich skuvíňaním prefrčal ponad kostolný múr.

„Grcooooo!“
„Bleee!“
Vodník bol rovnako dobrý vrhač vody ako starosta strelec. Mocný prúd zasiahol džinov ohnivý chvost. Živý plameň sa roztočil vo vzduchu. Zase som sa hodil na zem. Ošľahla ma horúčava. Žeravé svetlo roztrblietalo vodu čľapotajúcu po ceste, až to vyzeralo, že ležím v prúde tekutého zlata.

Zdvihol som hlavu.

Roztočený džin sa zastavil, pozrel na vodníka a zlostne zasršal plameňmi. Grco jeho pohľad odhodlane opätoval. Už mal o čosi menší objem, no stále pripomínal veľkú, zelenú, prelievajúcu sa medúzu. Ruky a nohy vidieť nebolo, len tú jeho tvár s vypleštenými okáľmi a slizkou, šliamom z jazierka zalepenou papuľou.

„Dušičky,“ povedal neurčito.

„Pravdaže,“ zachripel som. „Celý zástup dušičiek. Tak spláchni ten zapálený ťaví prd niekam do pekla!“
Džin vzbĺkol, mocnejšie ako kedykoľvek predtým, a so skučaním sa rozletel proti vodníkovi. Statočný Grco sa ani nepohol, nespanikáril, práve naopak – začal otvárať papuľu a dlhý jazyk mu pomaly liezol von.

Tak takýto duel som nikdy nezažil. Oheň proti vode. Páľava proti chladu. Prízrak z ďalekej arabskej púšte proti mátohe z Pohronia.

Štvornožky som sa snažil dostať čo najďalej.

Sviiiiiišššššš!
„Bleee!“
Ohnivý výšľah ma oslepil, príval vody zrazil naspäť do blata. Svet zahalila horúca para a všetky zvuky prehlušil hlasný sykot a čľapot. I Horko-ťažko som sa postavil, mávajúc okolo seba rukami. Z rozvíreného oparu predo mnou sa vynoril ležiaci i Grco. Bol tam sám. Po džinovi nezostalo ani stopy. Jednoducho zmizol.

Vodník bol v hroznom stave. Jeho tvár, trasúce sa končatiny i spľasnutá, stále roztiahnutá koža boli na mnohých miestach posiate škvrnami čiernej spáleniny a škaredými pľuzgiermi. Jedno oko mu celkom chýbalo, jazyk visel z papule. Napriek tomu stále žil. „Dušička…“ zachrčal prosebne. „Vydrž, kamarát.“
Čarodejník sa nedostal ďaleko. Práve sa tackavo dvíhal z blata, keď som mu podkopol kolená, zdrapil ho za vlasy a, ťahajúc ho za sebou, náhlil sa naspäť k vodníkovi. „Tu máš,“ prisunul som Turka k spálenému nešťastníkovi. „Čerstvá dušička. Podľa dohody.“ Napriek tomu, že musel mať príšerné bolesti, zubatá papuľa sa roztiahla do šťastného, dychtivého úsmevu. Grco schmatol Turka za hlavu a pritiahol si jeho tvár k svojej. Čarodejník sa bránil, ale umravnil som ho niekoľkými kopancami.

Ústa vodníka a jeho obete sa spojili v smrteľnom bozku. Turek sa zazmietal. Vytreštené oči mu zaliezli hlboko do hlavy, líca vpadli, pokožka zbledla. Trvalo to len chvíľočku. Prestal sa brániť a zdrevenel, akoby sa ho predčasne zmocnila posmrtná stuhnutosť. Grco ho pustil a mŕtvy bosorák sa odvalil nabok, huba otvorená, telo vycucnuté a vysušené ako múmia. „Dušičkááááá…“ zachripel Grco spokojne a hlava mu odkväcla do blata. Zatlačil som mu oko a šiel pohľadať svoj klobúk a pušku. A zapekačku, pravdaže. Tú som teraz potreboval zo všetkého najviac.

Dakedy o polnoci dorazili štiavnickí husári. Vartáš na Novom zámku zbadal vzdialený odlesk požiaru na nočnom nebi a zburcoval mestskú vojenskú posádku. Bolo už pravdaže neskoro, skoro pol dediny ľahlo popolom. Ale keď už nič iné, jazdci aspoň pomohli so zháňaním rozpŕchnutých domácich zvierat.

Ráno sa Podhorčania a husári pustili do kopania veľkého hrobu, kam potom nahádzali zdochliny všetkých akindžiov. Bolo leto roku 1665 a hoci krvavý svit polmesiaca potom strašil Uhorsko ešte dobrých tridsať rokov, po obávaných Pekelníkoch sa navždy zľahla zem. Tí, čo tam vtedy boli so mnou, vedia, že sa tak stalo doslova.










